<classify> WAZIRI wa Nishati, Dk Medard Kalemani pichani ametoa vifaa vya Umeme Tayari Umeta 250 bure kwa wananchi watakaowahi kufanya usajili wa kuunganishwa huduma ya umeme wa Wilaya ya Kigamboni Mkoa wa Dar es Salaam.Dk Kalemani alitoa vifaa hivyo wakati akizindua mradi wa usambazaji umeme pembezoni mwa mji awamu ya tatu Mwasonga Kata ya Kisarawe II, Kigamboni ambako mradi huo utagharimu kiasi cha Sh bilioni 9.34.Aliwataka wakandarasi wanaosambaza umeme huo kutoficha vifaa hivyo vya Umeta na ofa hiyo ni kwa wale ambao wameshindwa kutengeneza miundombinu ya kuunganishwa umeme majumbani mwao.Kwa kawaida kifaa hiki kinauzwa Sh 36,000 kwa watu 250 watakaowahi kufanya usajili wapewe bure, alisema Dk Kalemani.Ni marufuku kwa mkandarasi kuficha vifaa vya Umeta wakati wa usajili wa wananchi, hakikisheni vifaa hivi vinakuwepo na mwananchi awe huru kuchagua kama anahitaji kuunganishiwa umeme kwa kutumia Umeta au kuingia gharama ya kutandaza nyaya ndani ya nyumba yake, aliongeza.Alisema kila mkandarasi amepewa vifaa vya Umeta 250 kwa kila eneo lake la mradi hivyo wana wajibu wa kuhakikisha wananchi wanafahamu uwepo wa vifaa hivyo ili kuwapunguzia gharama za kutandaza nyaya ndani ya nyumba.Aidha, Dk Kalemani alitoa miezi sita kwa mkandarasi anayetekeleza mradi huo Demo Construction kuhakikisha unamalizika ndani ya miezi sita tu hadi kufika Januari 2020 mitaa 36 ya Kigamboni iwe imefikiwa umeme.Mkataba ni miezi tisa, lakini nataka utekelezaji huu ufanyike ndani ya miezi sita tu mitaa yote iwe imeshapata umeme, na hatutakuongezea hata siku moja, miezi mitatu iliyobaki ni kukamilisha tu wale wachelewaji wa kulipia, aliagiza waziri huyo.Alitoa maagizo kwa wajumbe ambao ni wazalishaji na wasambazaji wa nguzo, transfoma na nyaya za umeme, wakandarasi wanaotekeleza mradi husika katika maeneo mbali mbali nchini na wataalamu wanaosimamia utekelezaji wa mradi huo kutoka Shirika la Umeme Tanzania TANESCO na Wakala wa Nishati Vijijini REA; kuhakikisha kila mmoja anatimiza wajibu wake ipasavyo.Kwa upande wa wakandarasi, aliwaagiza kuhakikisha kila mmoja anaanza utekelezaji wa kazi halisi vinginevyo serikali haitasita kuwachukulia hatua ikiwemo kuwakata posho na kuwafungulia mashtaka ya kisheria.Kaimu Mkurugenzi Mkuu wa REA, Johnson Olutu alisema vijijini 250 ikiwemo Kigamboni na Mkoa wa Pwani vitanufaika na mradi huo hadi kufikia mwaka 2021 mitaa na vitongoji vyote vya Tanzania vitakuwa vimefikiwa na huduma hiyo.Aidha, Olutu aliwataka wananchi kuwa tayari kutoa maeneo yao bila fidia ambako mradi utapita ili wasikwamishe zoezi la kuutekeleza.Alisema kuna maeneo yameanishwa kwa ajili ya viwanda ni vema yakatengwa ili miundombinu ya umeme uwekwe wakati ujenzi wa viwanda unaendelea. Mhandisi Hassan Said kutoka Tanesco Kanda ya Dar es Salaam na Pwani, alisema alisema ujenzi huo ni utahusisha ujenzi kilometa 68 umeme wa kati pia ujenzi wa njia ndogo na utasimika transfoma mashine umba 164.Alisema Tanesco wanaendelea na kujenga kituo kikubwa cha kupooza umeme Kigamboni na kitakuwa cha pili kwa ukubwa baada ya Ubungo.Alisema kituo cha ubungo kina uwezo wa kusambaza umeme megawati 300 na wameongeza megawati 300 imekuwa 600 na kwamba cha Kigambani kikikamilika kitakuwa na uwezo wa kusambaza megawati 240 na kitaanzaa na megawati 60 na kitaongezeka kutokana na mahitaji.Tanesco tumetenga shilingi bilioni 50 kwa Kanda ya Dar es Salaam na Pwani kwa ajili ya kuboresha na kufanya matengenezo na wateja wapate umeme wa uhakika na jambo hilo linaanza kutekelezwa kwa bajeti ya mwaka huu, alisisitiza  <topic>: kitaifa 